ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1550/98

υποβολή: Marie-Noëlle Lienemann (PSE) προς την Επιτροπή

(8 Μαΐου 1998)

Θέμα: Crédit Lyonnais

Πως μπόρεσε η Επιτροπή να καταδικάσει δημοσίως και να δημιουργήσει μια μεγάλη απειλή σε μια μεγάλη Ευρωπαϊκή Τράπεζα όπως η Credit Lyonnais και τι σκοπεύει να κάνει για τη ρύθμιση αυτού του προβλήματος και την επιβίωση αυτής της τράπεζας καθώς και τη διατήρηση των θέσεων εργασίας της;

Εκπλήσσομαι από την επικριτική στάση της Επιτροπής έναντι της αύξησης της κρατικής βοήθειας (της οποίας το ύψος αποτελεί αντικείμενο διαφωνιών) ενώ οι αντισταθμίσεις που απαιτούνται συνήθως για την εγγύηση των κανόνων ανταγωνισμού σε μια επένδυση, έχουν υπερδιπλασιαστεί σε σχέση με το αρχικό σχέδιο. Έτσι, τα ποσά που προτείνει η γαλλική κυβέρνηση και η Credit Lyonnais επαρκούν πλήρως για να αντισταθμίσουν την κρατική βοήθεια ακόμα και στο πλαίσιο του εκτιμώμενου υψηλού επίπεδου της Επιτροπής (το οποίο εντούτοις αμφισβητείται);
ΓΡΑΠΤΗ ΕΡΩΤΗΣΗ E-1614/98

υποβολή: Gary Titley (PSE) προς την Επιτροπή

(25 Μαΐου 1998)

Θέμα: Ταχυδρομικά τέλη για τις οργανώσεις μη κερδοσκοπικού χαρακτήρα και το σύστημα REIMS II

Λαμβάνοντας υπόψη ότι το νέο σύστημα REIMS II, που αφορά τις πληρωμές μεταξύ δημοσίων ταχυδρομικών υπηρεσιών για την κάλυψη του κόστους της διασυνοριακής αλληλογραφίας στην ΕΕ, θα μπορούσε να συνεπάγεται για ορισμένες χώρες αύξηση των ταχυδρομικών τελών για αποστολές εξωτερικού, σκοπεύει άραγε η Επιτροπή να προτείνει ειδική μεταχείριση για τις οργανώσεις μη κερδοσκοπικού χαρακτήρα, όπως π.χ. την εφαρμογή ειδικών μειωμένων τιμολογίων, προκειμένου να συμβάλει στην ενίσχυση των δεσμών μεταξύ των οργανώσεων της πολιτισμένης κοινωνίας σε ολόκληρη την ΕΕ;

Απάντηση του κ.Bangemann εξ ονόματος της Επιτροπής

(18 Ιουνίου 1998)

Ο στόχος της συμφωνίας REIMS II (αμοιβή συναλλαγών διεθνών ταχυδρομικών υπηρεσιών) είναι η προσέγγιση των καταβαλλόμενων από τις ευρωπαϊκές ταχυδρομικές επιχειρήσεις τερματικών τελών με το πραγματικό κόστος επίδοσης εισερχόμενου διαμεθοριακού ταχυδρομείου, σύμφωνα με την αρχή του "προσανατολισμού με βάση το κόστος", που προάγει η Κοινότητα.

Η χρήση νέων τερματικών τελών δεν θα ακολουθηθεί κατάνάγκην από εθνική αύξηση των εθνικών ταχυδρομικών τελών που καταβάλλουν οι χρήστες, αλλά θα έχει ως αποτέλεσμα, σε ορισμένες περιπτώσεις, την επανεξισορρόπηση των διαμεθοριακών τιμολογίων ανάλογα με το εκάστοτε προσφερόμενο προϊόν.

Στο εσωτερικό της Κοινότητας, εναπόκειται στα κράτη μέλη να αποφασίσουν κατά πόσο χρειάζεται στήριξη των μη κερδοσκοπικών οργανισμών, σε περίπτωση αύξησης των ταχυδρομικών εξόδων τους.
ΓΡΑΠΤΗ ΕΡΩΤΗΣΗ E-1553/98

υποβολή: Ursula Stenzel (PPE) προς την Επιτροπή

(19 Μαΐου 1998)

Θέμα: Μεθοριακές περιφέρειες: PHARE-CBC

To πρόγραμμα PHARE-CBC θεσπίστηκε πριν από μερικά χρόνια και με πρωτοβουλία του Ευρωπαϊκού Κοινοβουλίου για να διευκολύνει άμεσα τη συνεργασία περιφερειών που βρίσκονται κοντά στα εξωτερικά σύνορα της ΕΕ με τις όμορες περιφέρειες εκτός ΕΕ σε συνδυασμό με την κοινοτική πρωτοβουλία INTERREG.

Μπορεί να αποκλείσει η Επιτροπή το γεγοός ότι στο πλαίσιο μελλοντικής διαμόρφωσης του PHARE-CBC δεν θα χρησιμοποιηθούν στο μέλλον οι πιστώσεις που έχουν δεσμευθεί για το συνδυασμό με το INTERREG για το σύνολο των περιφερειών που συνορεύουν με τις χώρες της κεντρικής και ανατολικής Ευρώπης;

Είναι σε θέση να ανακοινώσει η Επιτροπή εάν ακολουθούνται οι διαδικασίες του INTERREG για την μελλοντική εκπόνηση του PHARE-CBC;

Μπορεί να επιβεβαιώσει η Επιτροπή ότι ο κατάλογος των μέχρι τώρα επιλέξιμων τομέων, όπως είναι η γεωργοκτηνοτροφία/ανάπτυξη της υπαίθρου, καινοτομία/τηλεπικοινωνίες, τομέας της υγείας κ.λπ. παραμένει αμετάβλητος κατά την αναδιαμόρφωση του PHARE-CBC, ώστε να μην τίθεται σε κίνδυνο η τόσο σπουδαία διαπεριφερειακή συνεργασία στις μεθοριακές περιοχές που θίγονται ιδιαίτερα από τη διεύρυνση προς ανατολάς;

Απάντηση του κ.Van den Broek εξ ονόματος της Επιτροπής

(18 Ιουνίου 1998)

Η Επιτροπή επανεξετάζει τώρα τον κανονισμό της Επιτροπής (ΕΚ) 1628/94, της 4ης Ιουλίου 1994(1) για τη διασυνοριακή συνεργασία (CBC) στο πλαίσιο του Phare, με στόχο να αυξήσει την ευελιξία του προγράμματος. Η επανεξέταση θα λάβει επίσης υπόψη την μέχρι σήμερα εμπειρία στον συντονισμό των δραστηριοτήτων διασυνοριακής συνεργασίας Phare με εκείνες που χρηματοδοτούνται από κοινοτικούς διαρθρωτικούς πόρους (Interreg IIA). Οι μελλοντικοί προσανατολισμοί του προγράμματος Phare-CBC αποτελούν επίσης το θέμα συζήτησης στο πλαίσιο της επιτροπής διαχείρισης του Phare. Ακόμα δεν είναι δυνατό να ειπωθεί ποιο θα είναι το τελικό αποτέλεσμα σχετικά με τις γεωγραφικές περιοχές ή τους τύπους των δραστηριοτήτων που θα επιλεγούν βάσει του αναθεωρημένου κανονισμού.

(1) ΕΕ L 171, 6.7.1994.
ΓΡΑΠΤΗ ΕΡΩΤΗΣΗ E-1066/98

υποβολή: Glyn Ford (PSE) προς την Επιτροπή

(6 Απριλίου 1998)

Θέμα: Οδηγία 96/29 - Euratom

Μετά από ανησυχίες μελών του εκλογικού σώματος, θα μπορούσε να αναφέρει η Επιτροπή ποιές γνωμοδοτήσεις έχει σχετικά με τον αυξημένο κίνδυνο που διατρέχεται από τη μείωση των ορίων που εφαρμόζονται στα ραδιενεργά απόβλητα; Ποιά υπηρεσία είναι υπεύθυνη για παρόμοιες γνωμοδοτήσεις;

Απάντηση της καςBjerregaard εξ ονόματος της Επιτροπής

(12 Μαΐου 1998)

Στην οδηγία 96/29/Ευρατόμ(1) τάσσονται νέα βασικά πρότυπα ασφάλειας για την προστασία της υγείας του πληθυσμού και των εργαζομένων από τους κινδύνους που προκύπτουν από ιοντίζουσες ακτινοβολίες. Προβλέπεται η μεταφορά των προτύπων αυτών στην εθνική νομοθεσία έως τον Μάϊο του 2000. Τότε θα καταργηθούν οι προηγουμένως εκδοθείσες οδηγίες, ειδικότερα η οδηγία 80/836/Ευρατόμ του Συμβουλίου της 15ης Ιουλίου 1980 περί τροποποιήσεως των οδηγιών για τον καθορισμό των βασικών κανόνων προστασίας της υγείας του πληθυσμού και των εργαζομένων από τους κινδύνους που προκύπτουν από ιοντίζουσες ακτινοβολίες(2) και η οδηγία 84/467/Ευρατόμ του Συμβουλίου της 3ης Σεπτεμβρίου 1984 περί τροποποιήσεως της οδηγίας 80/836/Ευρατόμ όσον αφορά τους βασικούς κανόνες προστασίας της υγείας του πληθυσμού και των εργαζομένων από τους κινδύνους που προκύπτουν από ιοντίζουσες ακτινοβολίες(3). Με τη νέα οδηγία ενισχύονται σοβαρά οι απαιτήσεις για αναφορά επεισοδίων και εκ των προτέρων έκδοση άδειας για πρακτικές, ειδικότερα όσον αφορά τη διάθεση, την ανακύκλωση ή επαναχρησιμοποίηση υλικών που περιέχουν ραδιενεργές ουσίες προκύπτουσες από τυχόν πρακτική υποκείμενη στις ανωτέρω απαιτήσεις.

Το προταθέν από την Επιτροπή σχέδιο πρότασης για αναθεώρηση των βασικών κανόνων ασφαλείας(4) ουσιαστικά βασίστηκε στη γνώμη της ομάδας εμπειρογνωμόνων που διορίστηκε από την επιστημονική και τεχνική επιτροπή της Ευρωπαϊκής Επιτροπής, με τη συμμετοχή επιστημόνων βάσει των όρων του άρθρου 31 της συνθήκης Ευρατόμ.

Οι επακόλουθες προτάσεις έλαβαν υπόψη τις γνώμες που διατύπωσαν η Οικονομική και Κοινωνική Επιτροπή στις 25 Φεβρουαρίου 1993 και το Κοινοβούλιο στις 20 Απριλίου 1994, ενώ το τελικό κείμενο εγκρίθηκε από το Συμβούλιο στις 13 Μαΐου 1996(5).

(1) ΕΕ L 159, 29.6.1996.

(2) ΕΕ L 246, 17.9.1980.

(3) ΕΕ L 265, 5.10.1984.

(4) SEC(92)1322 τελικό.

(5) ΕΕ L 159, 29.6.1996.
ΓΡΑΠΤΗ ΕΡΩΤΗΣΗ E-1442/98

υποβολή: José García-Margallo y Marfil (PPE) προς την Επιτροπή

(11 Μαΐου 1998)

Θέμα: Ευρώ 1999

Στην ανακοίνωση της Επιτροπής σχετικά με τις πρακτικές πλευρές της εισαγωγής του Ευρώ, COM(98)61 τελικό, σελίδα 14, γίνεται αναφορά στους δύο κανονισμούς για το Ευρώ, βάσει των άρθρων 235 και 109 της Συνθήκης, οι οποίοι ούτε επιτρέπουν ούτε απαγορεύουν ρητά την παρακράτηση εξόδων μετατροπής και τονίζονται τα ακόλουθα: "ωστόσο, άλλες νομικές αρχές που διατυπώνονται στους κανονισμούς αυτούς και στην εθνική νομοθεσία μπορούν να περιορίζουν τις δυνατότητες που έχουν οι τράπεζες να παρακρατούν έξοδα: έτσι, οι τράπεζες δεν μπορούν να εισπράττουν έξοδα μετατροπής επί εισερχομένων πληρωμών και για τη μετατροπή υπολοίπων λογαριασμών στο τέλος της μεταβατικής περιόδου. Ομοίως, η παρακράτηση υψηλότερων εξόδων για μια υπηρεσία εκφρασμένη σε Ευρώ σε σχέση με την ίδια υπηρεσία σε εθνικό νόμισμα θα μπορούσε να θέσει υπό αμφισβήτηση τη νομική ισοδυναμία μεταξύ Ευρώ και εθνικής νομισματικής μονάδας. Η Επιτροπή θεωρεί ότι τέτοιες πρακτικές δεν είναι νόμιμες".

Ερωτάται η Επιτροπή: τι μέτρα θα μπορούσαν να λάβουν οι κεντρικές τράπεζες ή/και οι δημόσιες διοικήσεις για να αποφευχθούν αυτού του είδους οι πρακτικές;
ΓΡΑΠΤΗ ΕΡΩΤΗΣΗ E-1346/98

υποβολή: Viviane Reding (PPE) προς την Επιτροπή

(29 Απριλίου 1998)

Θέμα: Κρατήσεις ιατροφαρμακευτικής ασφάλισης επί των συμπληρωματικών συντάξεων που εισπράττονται σε άλλο κράτος μέλος

Δεδομένου ότι το γαλλικό CRIREP (Περιφερειακό Διεπαγγελματικό Ταμείο Συντάξεων) εφαρμόζει ποσοστά κρατήσεων για το γενικό καθεστώς ιατροφαρμακευτικής κάλυψης σχεδόν τετραπλάσια για τους εκτός Γαλλίας κατοίκους έναντι αυτών που κατοικούν στη Γαλλία;

δεδομένου ότι η πρακτική αυτή συνιστά αδικαιολόγητη δυσμενή διάκριση για τους μεθοριακούς εργαζομένους που κατοικούν σε άλλο κράτος μέλος;

δεδομένου ότι η ελεύθερη κυκλοφορία των εργαζομένων αποτελεί μία από τις θεμελιώδεις ελευθερίες στις οποίες βασίζεται η καλή λειτουργία της κοινής αγοράς;

1. Γνωρίζει η Επιτροπή ότι εφαρμόζεται η μεροληπτική αυτή πρακτική;

2. Τί μέτρα προβλέπει η Επιτροπή για να εξασφαλίσει την ισότητα μεταχείρισης μεταξύ των δικαιούχων συμπληρωματικής σύνταξης που κατοικούν εντός ή εκτός Γαλλίας;

Απάντηση του κ.Flynn εξ ονόματος της Επιτροπής

(4 Ιουνίου 1998)

Όσον αφορά την κοινωνική ασφάλιση, ο κανονισμός (ΕΚ) 118/97 του Συμβουλίου της 2ας Δεκεμβρίου 1996 που τροποποιεί και ενημερώνει τον κανονισμό (ΕΟΚ) 1408/71 σχετικά με την εφαρμογή των καθεστώτων κοινωνικής ασφάλισης για τους μισθωτούς εργαζομένους, για τους μή μισθωτούς εργαζομένους και για τα μέλη της οικογένειάς τους τα οποία μετακινούνται στο εσωτερικό της Κοινότητας, καθώς και τον κανονισμό(ΕΟΚ) 574/72 που ορίζει τους όρους εφαρμογής του κανονισμού (ΕΟΚ) 1408/71(1), προστατεύει τα δικαιώματα κοινωνικής ασφάλισης (ιδίως τις συντάξεις) των ατόμων που μετακινούνται μέσα στην Κοινότητα. Ωστόσο ο κανονισμός (ΕΟΚ) 1408/71(2) εφαρμόζεται μόνο στα εκ του νόμου συνταξιοδοτικά συστήματα που βασίζονται σε νομοθεσία. Τα συμβατικά επικουρικά συστήματα, όπως είναι το εν λόγω σύστημα, δεν εμπίπτουν στον κανονισμό (ΕΟΚ) 1408/71, και δεν μπορούμε να επικαλεστούμε τις διατάξεις του για την περίπτωση αυτή. Μπορεί να σημειωθεί ότι η Επιτροπή θα ξεκινήσει το 1998 μια απλοποίηση και μεταρρύθμιση των κανόνων συντονισμού των συστημάτων κοινωνικής ασφάλισης των κρατών μελών, κατά τη διάρκεια των οποίων θα εξεταστεί η επέκταση του πεδίου εφαρμογής του συντονισμού.

Στις 8 Οκτωβρίου 1997 η Επιτροπή υπέβαλε πρόταση οδηγίας σχετικά με τη διατήρηση των δικαιωμάτων για επικουρική σύνταξη των μισθωτών ή μη εργαζομένων που μετακινούνται στο εσωτερικό της Κοινότητας(3), ως ένα πρώτο βήμα για να ξεπεραστούν τα εμπόδια στην ελεύθερη κυκλοφορία σχετικά με τις επικουρικές συντάξεις. Η εν λόγω πρόταση οδηγίας συζητείται από τα όργανα του Συμβουλίου, ενώ το Κοινοβούλιο και η Οικονομική και Κοινωνική Επιτροπή έχουν ήδη εκδώσει ευνοϊκές γνώμες.

(1) ΕΕ L 28, 30.1.1997.

(2) ΕΕ C 149, 5.7.1971.

(3) ΕΕ C 5, 9.1.1998.
ΓΡΑΠΤΗ ΕΡΩΤΗΣΗ E-1438/98

υποβολή: José García-Margallo y Marfil (PPE) προς την Επιτροπή

(11 Μαΐου 1998)

Θέμα: Ευρώ 1999

Ο Κανονισμός (ΕΚ) 1103/97 του Συμβουλίου(1) σχετικά με ορισμένες διατάξεις που αφορούν την εισαγωγή του Ευρώ, καθώς και το σχέδιο κανονισμού σχετικά με την εισαγωγή του Ευρώ που θα εγκριθεί αμέσως μετά τις 2 Μαΐου φαίνεται να μη θεωρούν ευκταία την είσπραξη προμήθειας από τις τράπεζες για τη μετατροπή των εισερχομένων πληρωμών καθώς και για τη μετατροπή των υπολοίπων λογαριασμών στο τέλος της μεταβατικής περιόδου.

Έχει προβλέψει η Επιτροπή μέτρα ελέγχου ώστε να αποφευχθεί η είσπραξη των εν λόγω προμηθειών;

(1) ΕΕ L 162, 19.6.1997, σελ. 1.
ΓΡΑΠΤΗ ΕΡΩΤΗΣΗ E-1539/98

υποβολή: Phillip Whitehead (PSE) προς την Επιτροπή

(18 Μαΐου 1998)

Θέμα: Σήμανση τροφίμων

Έχει η Επιτροπή ακόμη την πρόθεση να προβεί σε ολοκληρωμένη αναθεώρηση της σήμανσης τροφίμων;

Εάν ναι, πότε θα είναι διαθέσιμα τα αποτελέσματα;

Απάντηση του κ.Bangemann εξ ονόματος της Επιτροπής

(23 Ιουνίου 1998)

Σύμφωνα με τη δέσμευση που είχε αναληφθεί κατά την έγκριση της τελευταίας τροποποίησης(1) της οδηγίας 79/112/ΕΟΚ του Συμβουλίου της 18ης Δεκεμβρίου 1978 περί συγκλίσεως των νομοθεσιών των κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή καθώς επίσης και την διαφήμισή τους(2), η διαδικασία κωδικοποίησης της εν λόγω οδηγίας εγκαινιάστηκε, προκειμένου η τελευταία να καταστεί περισσότερο κατανοητή στους χρήστες της. Στα τέλη τρέχοντος έτους αναμένεται να υποβληθεί στο Κοινοβούλιο και στο Συμβούλιο πρόταση για κωδικοποιημένο κείμενο.

Επιπλέον, η Επιτροπή εξετάζει την αναγκαιότητα, ή μη, τροποποίησης της οδηγίας 89/112/ΕΟΚ, ούτως ώστε να εξασφαλισθεί η καλύτερη ενημέρωση των ατόμων που υποφέρουν από τροφικές αλλεργίες.

Τέλος, η Επιτροπή, στη συνέχεια της Πράσινης Βίβλου για τη νομοθεσία σχετικά με τα τρόφιμα(3), θα εξετάσει την ανάγκη και την σκοπιμότητα της απλοποίησης της κοινοτικής νομοθεσίας σχετικά με την επισήμανση των τροφίμων, ούτως ώστε να κωδικοποιηθούν όσο το δυνατόν περισσότερες διατάξεις σχετικά με την επισήμανση.

(1) COM(98)99 τελικό.

(2) ΕΕ L 33, 8.2.1979.

(3) COM(97)176 τελικό.
ΓΡΑΠΤΗ ΕΡΩΤΗΣΗ E-1368/98

υποβολή: Graham Watson (ELDR) προς την Επιτροπή

(7 Μαΐου 1998)

Θέμα: Κοινοτική επιδότηση γάλακτος για σολεία

Λαμβάνοντας υπόψη τη ρητή επιθυμία της Προεδρίας να περιληφθεί το ημιαποκορυφωμένο γάλα στο κοινοτικό πρόγραμμα επιδότησης γάλακτος για σχολεία, προτίθεται η Επιτροπή να εισηγηθεί συστάσεις για την ευθυγράμμιση της επιδότησης του ημιαποκορυφωμένου γάλακτος με τα επίπεδα του πλήρους γάλακτος;

Απάντηση του κ.Fischler εξ ονόματος της Επιτροπής

(5 Ιουνίου 1998)

Η Επιτροπή τονίζει ότι το ημιαποκορυφωμένο γάλα είναι ήδη επιλέξιμο για επιδότηση, σύμφωνα με τις ρυθμίσεις που διέπουν το κοινοτικό πρόγραμμα επιδότησης γάλακτος στα σχολεία.

Όσον αφορά το επίπεδο της επιδότησης του εν λόγω προϊόντος, η Επιτροπή δεν προτίθεται να προτείνει τροποποιήσεις της νομοθεσίας του Συμβουλίου η οποία ορίζει τα κριτήρια σύμφωνα με τα οποία καθορίζεται το επίπεδο επιδότησης των γαλακτοκομικών προϊόντων που εντάσσονται στο πρόγραμμα. Η ισχύουσα νομοθεσία δεν επιτρέπει την ευθυγράμμιση των επιδοτήσεων του ημιαποκορυφωμένου και του πλήρους γάλακτος.
ΓΡΑΠΤΗ ΕΡΩΤΗΣΗ E-1513/98

υποβολή: Elly Plooij-van Gorsel (ELDR) προς την Επιτροπή

(13 Μαΐου 1998)

Θέμα: Δημοσίευση των απαντήσεων σε γραπτές ερωτήσεις προς την Επιτροπή

Βάσει του άρθρου 140 της Συνθήκης ΕΟΚ, τα μέλη του Ευρωπαϊκού Κοινοβουλίου μπορούν να υποβάλουν ερωτήσεις προς την Ευρωπαϊκή Επιτροπή. Οι ερωτήσεις και οι απαντήσεις δεν είναι απόρρητες και η Επιτροπή τις δημοσιεύει στην Επίσημη Εφημερίδα των Ευρωπαϊκών Κοινοτήτων. Η απάντηση στην ερώτηση P-3277/97 σχετικά με τις εξαγωγές προϊόντων υφαντουργίας από το Μπαγκλαντές δεν δημοσιεύθηκε "διότι η απάντηση κατελάμβανε μεγάλο χώρο".Κατόπιν αυτού, δέχθηκα τηλεφωνήματα από μεγάλο αριθμό πολιτών και επιχειρήσεων που μου ζητούσαν να τους αποστείλω την απάντηση. Την εν λόγω απάντηση διέθετα μόνον στα ολλανδικά, τούτο δε σημαίνει άνιση πρόσβαση στην ενημέρωση.

1. Μπορεί να αναφέρει η Επιτροπή εάν υπάρχει ανώτατο όριο για τις δημοσιευόμενες απαντήσεις;

2. Εάν ναι, ποιό είναι αυτό;

3. Δεν φρονεί η Επιτροπή ότι, προκειμένου να εξασφαλίζεται η διαφάνεια, πρέπει οι πολίτες της Ευρώπης να μπορούν να λαμβάνουν γνώση των απαντήσεων σε ερωτήσεις που θέτουν οι εκπρόσωποί τους στο Ευρωπαϊκό Κοινοβούλιο;

4. Εάν ναι, με ποιόν τρόπο θα δημοσιεύει στο μέλλον η Επιτροπή όλες τις απαντήσεις;

Απάντηση του κ.Santer εξ ονόματος της Επιτροπής

(11 Ιουνίου 1998)

Στόχος της Επιτροπής είναι να δίνει συνοπτικές αλλά και ολοκληρωμένες απαντήσεις στις κοινοβουλευτικές ερωτήσεις. Κατά γενικό εσωτερικό κανόνα, οι απαντήσεις στις προφορικές ερωτήσεις δεν πρέπει να ξεπερνούν τη μισή σελίδα, και οι απαντήσεις στις γραπτές ερωτήσεις δεν πρέπει να ξεπερνούν τη μία σελίδα.

Διατηρείται το δικαίωμα οι εκτενείς απαντήσεις σε γραπτές ερωτήσεις να διαβιβάζονται απευθείας στο Μέλος του Κοινοβουλίου, έτσι ώστε να εξοικονομούνται οι πόροι που χρειάζονται για να μεταφραστεί ολόκληρη η απάντηση σε όλες τις άλλες γλώσσες και να δημοσιευθεί σε 11 γλώσσες στην Επίσημη Εφημερίδα. Τέτοιες εκτενέστερες απαντήσεις (που συνήθως περιλαμβάνουν στατιστικά στοιχεία ή πίνακες με αριθμούς) διαβιβάζονται επίσης στη Γραμματεία του Κοινοβουλίου, ώστε να είναι στη διάθεση όλων των Μελών του Κοινοβουλίου.

Η Επιτροπή θεωρεί ότι αυτή είναι μια εύλογη πρακτική η οποία θα έπρεπε να έχει την έγκριση του Κοινοβουλίου. Ο ίδιος ο κανονισμός του Κοινοβουλίου αναγνωρίζει την ανάγκη για συνοπτικότητα των απαντήσεων (βλέπε παραδείγματος χάριν το σημείο 7 του παραρτήματος ΙΙ που αφορά το χρόνο των ερωτήσεων). Ως αρχή αρμόδια για τον προϋπολογισμό και για τη δημοσίευση των απαντήσεων στην Επίσημη Εφημερίδα (βλέπε άρθρο 42 του κανονισμού του Κοινοβουλίου), το Κοινοβούλιο αναγνωρίζει την ανάγκη εξοικονόμησης πόρων.

Ωστόσο, στην περίπτωση της γραπτής ερώτησης P-3277/97 του Αξιότιμου Μέλους του Κοινοβουλίου, η Επιτροπή αποφάσισε να διορθώσει την κατάσταση διαβιβάζοντας εκ νέου ολόκληρη την απάντηση.
ΓΡΑΠΤΗ ΕΡΩΤΗΣΗ P-0919/98

υποβολή: Carlo Secchi (PPE) προς την Επιτροπή

(12 Μαρτίου 1998)

Θέμα: Έγγραφη διαμαρτυρία 97/4230/SG(97)A/4867 και επακόλουθη κίνηση διαδικασίας οχλήσεως κατά του Ιταλικού κράτους για παραβίαση των διατάξεων της οδηγίας σχετικά με τη σύναψη δημοσίων συμβάσεων στην περίπτωση της εταιρίας Infomont του Borgotar

Έχοντας πληροφορηθεί από τον τοπικό τύπο σχετικά με τη διαδικασία οχλήσεως κατά του Ιταλικού κράτους που αφορά την εταιρία Infomont του Borgotaro (επαρχία της Πάρμα) η οποία φέρεται, ύστερα από διεξαγωγή διαγωνισμού στον οποίο δεν τηρήθηκαν οι διατάξεις της οδηγίας 92/50(1), ως η εταιρία στην οποία κατακυρώθηκε η δημόσια σύμβαση για την παροχή υπηρεσιών.

Ερωτάται η Επιτροπή:

- Ποια είναι τα βασικά στοιχεία αυτής της διαδικασίας οχλήσεως υπό το πρίσμα της έρευνας που πραγματοποιήθηκε;

- Ποια απάντηση δόθηκε από το Ιταλικό κράτος στα αιτήματα της Επιτροπής;

- Τι πρωτοβουλίες προτίθεται να αναλάβει η Επιτροπή προκειμένου να εξασφαλισθεί στη συγκεκριμένη περίπτωση η εφαρμογή των σχετικών κοινοτικών οδηγιών;

Απάντηση του κ.Monti εξ ονόματος της Επιτροπής

(6 Μαΐου 1998)

Σχετικά με την περίπτωση που αναφέρει το Αξιότιμο Μέλος του Κοινοβουλίου, η Επιτροπή, σύμφωνα με το άρθρο 169 της συνθήκης ΕΚ, κάλεσε το ιταλικό κράτος να διατυπώσει τις παρατηρήσεις του για ορισμένες πτυχές που προκύπτουν από την αρμοδιότητα, εκ μέρους της comunita montana Valli des Taro e del Ceno, εργασιών σχετικών με την επεξεργασία και την υλοποίηση ενός προγράμματος για το τοπικό φορολογικό σύστημα. Οι πτυχές που θίγονται από την Επιτροπή εμπίπτουν στην εμπιστευτικότητα της εξέτασης που διεξάγεται.

Οι παρατηρήσεις των ιταλικών αρχών δεν έχουν ακόμα περιέλθει στην Επιτροπή. Επομένως αυτή δεν βρίσκεται σε θέση, υπό την παρούσα κατάσταση, να ανακοινώσει τα μέτρα που ενδεχομένως θα θεσπίσει, ανάλογα με την περίπτωση.

(1) ΕΕ L 209, 24.7.1992, σελ. 1.
ΓΡΑΠΤΗ ΕΡΩΤΗΣΗ E-0967/98

υποβολή: Nikitas Kaklamanis (UPE) προς την Επιτροπή

(30 Μαρτίου 1998)

Θέμα: Μεταφορά φορτίων μέσω Αυστρίας και άδεια διαμετακόμισης

Η Ελληνική κρατική εταιρεία ΠΥΡ-ΚΑΛ εκτελεί συχνά διαμετακομίσεις μέσω κοινοτικού και τρίτου εδάφους. Πρόσφατα, επιχειρώντας να διενεργήσει μεταφορά δύο φορτίων (από Ελλάδα προς Βέλγιο και από Σλοβακία προς Ελλάδα), διαπίστωσε ότι οι αυστριακές αρχές συνεχίζουν να απαιτούν άδεια διαμετακόμισης, όπως ακριβώς έκαναν και πριν η χώρα αυτή ενταχθεί στην Ε.Ε.

Αξίζει να σημειωθεί ότι τα εν λόγω φορτία είναι "RID CLASS 1 - CARGO", χαρακτηρίζονται ως "EYRO 1 CERTIFICATED", η μεταφορά διενεργείται με τραίνο, ενώ το Βέλγιο και η Γερμανία (χώρες-μέλη της Ένωσης), από τις οποίες επίσης διέρχεται το φορτίο, δεν απαιτούν καμία άδεια διαμετακόμιης.

Θα παρακαλούσα να πληροφορηθώ από την Ευρωπαϊκή Επιτροπή αν δικαιούται η Αυστρία να απαιτεί άδεια διαμετακόμισης για φορτία κοινοτικής προέλευσης (κάτι που οι υπόλοιπες χώρες-μέλη της ΕΕ δεν κάνουν), καθώς και τον τρόπο αντίδρασής της προκειμένου να συμμορφωθεί η χώρα αυτή με τις συμβατικές υποχρεώσεις που έχει αναλάβει στα πλαίσια της Ένωσης.

Απάντηση του κ.Kinnock εξ ονόματος της Επιτροπής

(25 Μαΐου 1998)

Η Επιτροπή βεβαιώνει ότι σύμφωνα με την οδηγία 96/49/ΕΚ του Συμβουλίου της 23ης Ιουλίου 1996 περί προσεγγίσεως των νομοθεσιών των κρατών μελών σχετικά με τις σιδηροδρομικές μεταφορές επικίνδυνων εμπορευμάτων(1), ο αποστολέας οφείλει να κοινοποιήσει γραπτώς τη μεταφορά ορισμένων επικίνδυνων εμπορευμάτων πιστοποιούμενων ως "φορτίο κλάσης 1 ραδιενεργού ανοσοδιάχυσης (RID)". Επειδή το Αξιότιμο Μέλος του Κοινοβουλίου δεν αναφέρει λεπτομερώς το είδος των διακινούμενων εμπορευμάτων, η Επιτροπή δεν δύναται να διευκρινίσει κατά πόσο η ζητούμενη από τις αυστριακές αρχές "άδεια διαμετακόμισης" ανταποκρίνεται στην ισχύουσα κοινοτική νομοθεσία. Πάντως, η μεταφορά εμπορευμάτων κλάσης 1, όπως εκρηκτικών ουσιών και αντικειμένων, υπόκειται σε έγκριση εκ μέρους της αρμόδιας αρχής.

(1) ΕΕ L 235, 17.9.1996.
ΓΡΑΠΤΗ ΕΡΩΤΗΣΗ E-1038/98

υποβολή: Nel van Dijk (V) προς την Επιτροπή

(6 Απριλίου 1998)

Θέμα: Οικονομική κατασκοπεία και κρατικές ενισχύσεις

Μπορεί η Επιτροπή επιβεβαιώσει ότι ο τίτλος V της Συνθήκης ΕΚ (κανόνες σχετικά με τον ανταγωνισμό, και ειδικότερα τα άρθρα 92 έως και 94 για τις κρατικές ενισχύσεις) εφαρμόζεται για τα εμπιστευτικά δεδομένα ανταγωνιστικών επιχειρήσεων ή κυβερνήσεων, τα οποία οι κυβερνήσεις χορηγούν σε επιχειρήσεις και τα οποία συγκεντρώνονται από εθνικές υπηρεσίες πληροφοριών και ασφαλείας;

Γνωρίζει η Επιτροπή περιπτώσεις κρατικών ενισχύσεων ή στρεβλώσεων του ανταγωνισμού λόγω οικονομικής κατασκοπείας, όπου είναι αναμεμειγμένες εθνικές υπηρεσίες πληροφοριών και ασφαλείας; Έχει λάβει ποτέ η Επιτροπή σχετικές καταγγελίες;

Θεωρεί η Επιτροπή ότι το έγγραφο εργασίας στη STOA "An appraisal of technologies o political control"(1), κυρίως τα μέρη σχετικά με το δίκτυο παρακολούθησης και υποκλοπής συνομιλιών Echelon, αλλά και άλλα γεγονότα που έχουν προβάλει τα μέσα ενημέρωσης(2), παρέχουν την ευκαιρία για την πραγματοποίηση έρευνας σχετικά με τις πιθανές αθέμιτες μορφές κρατικών ενισχύσεων και στρέβλωσης του ανταγωνισμού.

Σε ποιά διαβήματα πρόκειται να προβεί η Επιτροπή στα κράτη μέλη;

Απάντηση του κ.Van Miert εξ ονόματος της Επιτροπής

(15 Μαΐου 1998)

Κάθε προμήθεια αγαθών ή υπηρεσιών από ένα κράτος μέλος προς τις επιχειρήσεις μπορεί να αποτελέσει κρατική ενίσχυση εάν η προμήθεια γίνεται σε επιλεκτική βάση σε τιμή χαμηλότερη από το πραγματικό κόστος προμήθειας αυτής της υπηρεσίας. Η διοχέτευση τέτοιου είδους πληροφοριών θα μπορούσε να εμπίπτει σε αυτόν τον ορισμό.

Η Επιτροπή δεν έχει ακόμα πληροφορηθεί τέτοιες περιπτώσεις κρατικών ενισχύσεων, είτε υπό μορφή καταγγελιών, ή απλούστερα, μέσω γνωστοποίησης κράτους μέλους.

Εάν υποπέσουν στην αντίληψη της Επιτροπής πληροφορίες που αφορούν ισχυρισμούς για τέτοιου είδους ενισχύσεις, εκείνη θα εξετάσει τις πληροφορίες αυτές χωρίς καθυστέρηση.

(1) Steve Wright, "An appraisal of technologies of political control" (έγγραφο εργασίας), Λουξεμβούργο, ΕΚ, STOA, 6 Ιανουαρίου 1998.

(2) Κυρίως De Groene Amsterdammer, 18 και 25 Φεβρουαρίου 1998.